As Bethany un ehr Helpers bi de Kark ankamen doot, hebbt de beiden Engels al en gresig Bloodbaad anricht, wiel Loki in de Twüschentiet Twievel kregen hett. Opletzt murkst Bartleby ok sien Kamerad Loki af. Dat sütt so ut, as wenn em nich bitokamen weer, man denn finnt Bethany rut, woneem sik Gott opholen deit: He stickt in’n Lief vun en Mann, de in’t Koma liggt, siet Azrael sien Mackers em ümhaut hebbt – wat glieks to’n Afang vun’n Film wiest warrt. Bethany schallt de Apparaten af, de den Mann twüschen Leven un Dood fangen holt un befreet em dormit. An de opstiegen Macht vun Gott blifft se dorbi aver dood.